Áhrif slæmrar stöðu evrunnar hafa bæði jákvæð og neikvæð áhrif hérlendis. Í vikunni mældist gengi evru og bandaríkjadals jafnt í fyrsta sinn í 20 ár þ.e.a.s. gengi evru hefur í tvo áratugi verið sterkara en dollarinn.
Það eru sífellt meiri líkur á að það verði efnahagssamdráttur t.d. á evrusvæðinu. Við erum að sjá að hagtölur þar eru að súrna. Þýskaland eru ekki lengur með viðskiptaafgang heldur viðskiptahalla.
Segir Erna Björg Sverrisdóttir aðalhagfræðingur Arion banka. Ástæða þess að dollarinn hefur ekki veikst eins og evran er sú að kraftur er í bandarísku efnahagslífi, segir hún, og svo hefur bandaríski seðlabankinn hækkað vexti.
En á sama tíma að þá hefur Evrópski seðlabankinn ekki ennþá brugðist við vaxandi verðbólgu með afgerandi hætti. Það hafa ekki komið fram í rauninni neinar vaxtahækkanir þar og ekki útlit fyrir að þær byrji strax og ekki af nærri því sama krafti og í Bandaríkjunum.
Áhrifin eru töluverð á Íslandi bæði jákvæð og neikvæð. Krónan hefur styrkst gagnvart evrunni en veikst gagnvart bandaríkjadal. Það síðarnefnda er gott fyrir ferðaþjónustuna:
Af því að þriðjungur af okkar ferðamönnum eru bandarískir ferðamenn og Ísland er dýr áfangastaður. Þannig að það að krónan hefur veikst gagnvart Bandaríkjadal gerir það að verkum að það verður örlítið hagstæðara fyrir bandaríska ferðamenn að koma hingað heldur en áður. En auðvitað gildir þá öfugt fyrir evrópska ferðamenn af því að krónan hefur styrkst á móti evrunni.
Fyrir íslensk heimili er orðið hagstæðara en áður að flytja inn vörur frá evrusvæðinu, segir Erna Björg. Ekki liggja þó fyrir mælingar á því hvort verð á vörum keyptum í evrum hafi lækkað í verslunum. En þeir Íslendingar sem ferðast til Evrópu í sumar fá væntanlega meira fyrir peninginn. Sjávarútvegsfyrirtækin selja mikið til Evrópu og fá færri krónur fyrir afurðirnar. Það vegur upp á móti að þau flytja líka mikið af ferskum fiski á Bandaríkjamarkað. Erna Björg segir Ísland stand mjög vel núna:
Það er mjög margt sem styður við gengi krónunnar sem gjaldmiðils af því að við erum útflutningsdrifið hagkerfi. Það er gríðarlega mikill uppgangur núna í ferðaþjónustunni. Það er góður gangur í útflutningi sjávarafurða og sömuleiðis í útflutningi á álafurðum. Þannig að við erum að fá mikið af útflutningstekjum í kassann sem að styður við gengi krónunnar og ætti að styðja við gengi hennar núna fram á veginn.